Райнер Мария Рилке
Като пулс в мен тупти…

Превод от немски: Стефан Бесарбовски, 1979

chitanka.info

Като пулс в мен тупти

пак часовникът стенен,

и нещата с несменен

трепет шепнат край мене:

„Кой беше ти?“

Друг ме прави среднощната моя мечта,

друг живот ми дарява нощта,

но пред никой не бих споделил:

О, как страшно открити

зеят вратите

на духа ми унил…

Но аз знам, че остават у мен

всеки стон, всеки жест спотаен

(а човек от това се бои!),

мойто детство и в тоя момент

неотлъчно до мене стои!

И е пълно край мен с народ,

всички — преди мен живели,

пряко смърт и раздели

дълго са плели

и плели

всички брънки на моя живот.

И ако седнем, приятелю мой,

и ти кажа сега, че — уви!

страдах и аз —

кой знае кой

заедно с мен ще мълви

в тоя час…

1898

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.